**FATCA**

**Novosti pri poročanju informacij za leto 2020**

**Podrobnejši opis**

**JUNIJ 2021**

**Kazalo**

[1. POROČANJE IDENTIFIKACIJSKE ŠTEVILKE DAVKOPLAČEVALCA ZDA (IŠD ZDA) 3](#_Toc63927872)

1. POROČANJE IDENTIFIKACIJSKE ŠTEVILKE DAVKOPLAČEVALCA ZDA (IŠD ZDA)

V Pravilniku o izvajanju Zakona o davčnem postopku[[1]](#footnote-1) je v [Prilogi 18 Navodila za dostavo informacij v skladu s Sporazumom med Vlado Republike Slovenije in Vlado Združenih držav Amerike o izboljšanju spoštovanja davčnih predpisov na mednarodni ravni in izvajanju FATCA](https://www.uradni-list.si/_pdf/2017/Ur/u2017030.pdf#page=47) določeno, da so poročevalske finančne institucije dolžne pridobiti in poročati identifikacijsko številko davkoplačevalca ZDA (IŠD ZDA) za leto 2017 in naslednja leta. Ne glede na navedeno, v skladu z uradnim obvestilom Uprave za notranje prihodke ZDA (»International Revenue Service – IRS«) z dne 12. 1. 2021, velja za poročanje za poročevalsko leto 2020 sledeče:

Pri poročanju za leto 2020 je v element TIN mogoče navesti vrednosti, ki označujejo in hkrati seznanjajo IRS s sledečimi scenariji oziroma razlogi, zakaj IŠD ZDA od imetkov računov ni bilo mogoče pridobiti:

* 222222222: **Obstoječ finančni račun fizične osebe** z edinim indicem ZDA - krajem rojstva v ZDA.
* 333333333: **Nov finančni račun fizične osebe**
  + (1) z indicem ZDA - krajem rojstva v ZDA **in**
  + (2)
    1. pri kateri zaradi spremenjenih okoliščin samopotrdilo, ki je bilo prvotno pridobljeno ob odprtju računa ni več pravilno ali se nanj ni več mogoče zanašati, novo samopotrdilo pa še ni bilo pridobljeno; **ali**
    2. z vrednostjo, ki je bila v času odprtja računa pod pragom za identificiranje in poročanje, naknadno pa je vrednost finančnega računa presegla prag, novo samopotrdilo pa še ni bilo pridobljeno.
* 444444444: **Obstoječ finančni račun fizične osebe in subjekta**
  + (1) z drugim indicem ZDA, ki ni kraj rojstva v ZDA **in**
  + (2)
    1. zaradi spremenjenih okoliščin samopotrdilo, ki je bilo prvotno pridobljeno ob odprtju računa ni več pravilno ali se nanj ni več mogoče zanašati; novo samopotrdilo pa še ni bilo pridobljeno; **ali**
    2. z vrednostjo, ki je bila v času odprtja računa pod pragom za identificiranje in poročanje, naknadno pa je vrednost finančnega računa presegla prag, novo samopotrdilo še ni bilo pridobljeno.
* 555555555: **Nov finančni račun fizične osebe in subjekta**
  + (1) z drugim indicem, ki ni kraj rojstva v ZDA **in**
  + (2)
    1. pri katerih zaradi spremenjenih okoliščin samopotrdilo, ki je bilo prvotno pridobljeno ob odprtju računa ni več pravilno ali se nanj ni več mogoče zanašati, novo samopotrdilo pa še ni bilo pridobljeno; **ali**
    2. z vrednostjo, ki je bila v času odprtja računa pod pragom za identificiranje in poročanje, naknadno pa je vrednost finančnega računa presegla prag, novo samopotrdilo pa še ni bilo pridobljeno.
* 666666666: **Obstoječ finančni račun subjekta** s stanjem na računu, ki presega 1.000.000 USD, katerega imetnik je **pasivni nefinančni tuj subjekt** (pasivni NFTS), pri katerem samopotrdil za obvladujoče osebe ni bilo pridobljenih in ni bilo identificiranih nobenih indicev ZDA pri obvladujočih osebah.
* 777777777: Obstoječ finančni račun, kjer IŠD ZDA ni na voljo, račun pa je mirujoč oziroma neaktiven, s stanjem ali vrednostjo nad mejnim zneskom za poročanje *(“*dormant account”*,* tj, “mirujoč račun”).

Vnos omenjenih vrednosti sicer ni obvezen, bo pa IRS na ta način omogočeno lažje razumevanje dejstev in okoliščin zakaj IŠD ZDA ni bilo mogoče pridobiti.

Pri poročanju za leto 2020 je sicer v zvezi z vsakim računom, o katerem se poroča in ga vodi poročevalska finančna institucija Slovenije na dan 30. junij 2014 (že obstoječi računi), v kolikor IŠD ZDA ni bilo mogoče pridobiti in je zato ni bilo mogoče poročati, v element TIN, ob izpolnjevanju spodnjih treh pogojev, še vedno mogoče:

* vnesti devet (9) velikih črk A (torej AAAAAAAAA) in
* izpolniti element BirthDate (datum rojstva) v strukturi LLLL-MM-DD.

Pogoji za vnos:

1. poročevalska finančna institucija Slovenije pridobi in poroča podatek o datumu rojstva imetnika računa fizične osebe in pretežnega lastnika, za katero IŠD ZDA ni poročan,
2. poročevalska finančna institucija Slovenije od imetnika računa vsako leto zahteva predložitev manjkajoče IŠD ZDA in
3. pred poročanjem poročevalska finančna institucija Slovenije izvede elektronsko poizvedbo po lastni bazi podatkov za manjkajoče IŠD ZDA.

Poudariti velja, da se bo v obeh primerih, tako v primeru vnosa zgoraj navedenih vrednosti v element TIN (od 222222222 do 777777777) kot v primeru vnosa devet (9) velikih črk A (AAAAAAAAA) z izpolnjenim elementom BirthDate (datum rojstva), s strani IRS avtomatsko generiralo sporočilo o napaki pri poročanju. Poročevalska finančna institucija bo napako lahko odpravila v roku 120 dni. Kot je razumeti iz uradnega dopisa, prejetega z IRS, bo v tem času mogoče (preko dopisa) dodatno seznaniti IRS z razlogi zakaj IŠD ZDA ni bilo mogoče pridobiti oziroma predstaviti druge težave pri pridobivanju IŠD ZDA od imetnikov računov.

V zvezi s poročanjem IŠD ZDA v skladu z XML shemo, je IRS dne 19. 4. 2021 [objavil FAQ (»Pogosta vprašanja in odgovore«), v sklopu »Populating TIN Field«.](https://www.irs.gov/businesses/corporations/irs-fatca-report-notifications-frequently-asked-questions#Populating%20the%20TIN%20Field)

Iz objavljenih odgovorov sledi, da v kolikor IŠD ZDA imetnika računa in/ali pretežnega lastnika ni na voljo in poročevalska finančna institucija potrjuje, da IŠD ZDA s strani imetnika računa in/ali pretežnega lastnika ni mogoče oziroma ni treba pridobiti, se lahko v element IŠD ZDA (TIN) vnese slovensko davčno številko ali oznako »NA«, kar pomeni »ni na voljo« (»Not Available«) in obvezno izpolni tudi element izdajatelj identifikacijske številke (TIN IssuedBy) z ISO kodo jurisdikcije, ki je izdala identifikacijsko številko, torej »SI«. V navedem primeru, se s strani IRS ne bo generirala avtomatska napaka v zvezi z manjkajočim ali nepravilnim elementom TIN.

V kolikor pa je element TIN IssuedBy prazen ali vključuje ISO kodo »US«, se pričakuje, da vnesena številka ustreza zahtevani strukturi s strani ZDA:

- devet zaporednih številk brez presledkov (npr. 123456789),

- devet številk z dvema vezajema (npr. 123-45-6789),

- devet števil z vezajem za drugo številko (npr. 12-3456789).

Za dodatne informacije je na voljo e-naslov: [fatca.produkcija.fu@gov.si](mailto:fatca.produkcija.fu@gov.si).

1. Uradni list RS, št. 141/06, [46/07](http://www.uradni-list.si/1/objava.jsp?sop=2007-01-2513), [102/07](http://www.uradni-list.si/1/objava.jsp?sop=2007-01-5128), [28/09](http://www.uradni-list.si/1/objava.jsp?sop=2009-01-1193), [101/11](http://www.uradni-list.si/1/objava.jsp?sop=2011-01-4337), [24/12](http://www.uradni-list.si/1/objava.jsp?sop=2012-01-0925), 32/12 – ZDavP-2E, [19/13](http://www.uradni-list.si/1/objava.jsp?sop=2013-01-0659), [45/14](http://www.uradni-list.si/1/objava.jsp?sop=2014-01-1838), [97/14](http://www.uradni-list.si/1/objava.jsp?sop=2014-01-4077), [39/15](http://www.uradni-list.si/1/objava.jsp?sop=2015-01-1618), [40/16](http://www.uradni-list.si/1/objava.jsp?sop=2016-01-1765), [85/16](http://www.uradni-list.si/1/objava.jsp?sop=2016-01-3704), [30/17](http://www.uradni-list.si/1/objava.jsp?sop=2017-01-1605), [37/18](http://www.uradni-list.si/1/objava.jsp?sop=2018-01-1843), [43/19](http://www.uradni-list.si/1/objava.jsp?sop=2019-01-1999), [80/19](http://www.uradni-list.si/1/objava.jsp?sop=2019-01-3654), [106/20](http://www.uradni-list.si/1/objava.jsp?sop=2020-01-2002) in 200/20 [↑](#footnote-ref-1)